Jeremaia
Chapter 36
E nai ka va ni yabaki i Jioiakimi na luvei Josaia na tui Juta, sa yaco na vosa oqo vei Jeremaia mai vei Jiova, ka vaka:
2 "Mo taura e dua nai vola vivigi, ka vola kina na vosa kecega ka'u sa tukuna vei iko ka baleti ira na Isireli, kei ira na Juta, kei na veimatanitu kecega, mai na siga ka'u a vosa kina vei iko, io mai na gauna i Josaia, ka yacova na siga oqo.
3 "Era na rogoca beka o ira na mataqali i Juta na ca kecega ka'u sa nakita me'u cakava vei ira; mera dui lesu kina o ira yadua main a nona sala ca; ia me'u bokoca kina na nodra caka cala kei na nodra i valavala ca."
4 Ia o Jeremaia, sa kacivi Peruki na luvei i Neraia: a sa vola o Peruki ni sa tukuna tiko o Jeremaia na vosa kecega i Jiova, sa vosataka vua, ki nai vola vivigi.
5 Ka sa vakaroti Peruki o Jeremaia, ka tukuna, "Au sa sogolati tu; au sa sega ni lako rawa ki na vale i Jiova.
6 "Ia mo lako o iko, ka wilika mai nai vola vivigi, na vosa ka'u sa tukuna oti vei iko, io na vosa i Jiova vei ira na tamata e na vale i Jiova e na siga ni lolo: ia mo wilika talega vei ira na Juta kecega era sa lako mai na nodra veikoro.
7 "Era na via vakamamasu beka e na mata i Jiova, ka dui lesu yadua mai na nona sala ca: ni sa levu na cudru kei na lesa sa cavuta o Jiova me yaco vei ira na tamata oqo."
8 Ka sa la'ki cakava o Peruki na luve i Neraia me vaka na ka kecega sa vakarota vua o Jeremaia na Parofita, ka sa wilika mai nai vola na vosa i Jiova e na vale i Jiova.
9 Ia e nai kalima ni yabaki i Jioiakimi na luve i Josaia na tui Juta, e nai kaciwa ni vula, era sa kacivaka na lolo e na mata i Jiova vei ira kece na tamata mai Jerusalemi, kei ira kece na tamata era lako mai na veikoro vaka-Juta ki Jerusalemi.
10 Ka sa wilika o Peruki mai nai vola na vosa i Jeremaia e na vale i Jiova, e na tiki ni vale e cake, ka nei Kimaraia na luve i Sefani na vonivola, e na lomanibai e cake, e na mata ni katuba vou ni vale i Jiova, io sa wiliki vei ira na tamata kecega.
11 Ia ni sa rogoca o Mekaia na luve i Kimaraia, na luve i Sefani, na vosa kecega i Jiova mai nai vola,
12 Sa lako sobu o koya ki na vale ni tui, ki na nona tikina na vunivola: ka raica, sa tiko mai kea o ira kece na turaga—o Ilisama na vunivola, kei Tilaia na luve i Semaia, kei Elinecani na luve i Safani, kei Setekaia na luve i Enanaia, kei ira kece na turaga.
13 Ka sa tukuna vei ira o Mekaia na vosa kecega sa rogoca o koya, ni sa wilika mai nai vola o Peruki vei ira na tamata.
14 Ia o ira kece na turaga era sa talai Jiutai na luve i Necanaia, na luve i Selemaia, na luve i Kusi, vei Peruki, me tukuna vua, "Mo taura mada nai vola vivigi o sa wilika mai kina vei ira na tamata, ka lako ga mai." Ka sa taura o Peruki na luve i Neraia nai vola vivigi, a sa lako mai vei ira.
15 A ra sa tukuna vua, "Mo tiko sobu mada, ka wilika vei keitou." Ka sa wilika o Peruki vei ira.
16 Ia ni ra sa rogoca na vosa kecega, era sa dui rere na tamata yadua, ka ra tukuna vei Peruki, "Keitou na tukuna vakaidina vua na tui na vosa kecega oqo."
17 Ka ra sa tarogi Peruki, ka vaka, "Tukuna mada vei keitou, se o sa vola vakaevei na vosa kece oqo —mai na gusuna?"
18 Sa qai tukuna vei ira o Peruki, "Sa cavuta vei au o koya e na gusuna na vosa kece oqo, ia ka'u sa vola ki nai vola e na wai ni volavola."
19 A ra sa tukuna vei Peruki o ira na turaga, "Drau lako, mo drau laki vunitaki kemudrau mada kei Jeremaia; ia me kakua e dua na tamata e kila se drau sa tiko mai vei."
20 Ka ra sa la'ki curu yani vua na tui ki na lomanibai, ia nai vola vivigi era sa maroroya e na tiki ni vale e cake nei Ilisama na vunivola, a ra sa tukuna e daligana na tui na vosa kecega oqori.
21 A sa talai Jiutai na tui me la'ki kauta mai nai vola vivigi; ka sa la'ki kauta mai o koya mai na tiki ni vale nei Ilisama na vunivola. Ka sa wilika vua na tui o Jiutai, vei ira talega na turaga era tu e na mata ni tui.
22 Ia na tui, sa tiko ga e na vale ni vula i liliwa e nai kaciwa ni vula: ka sa dua na miqa e matana ka waqa kina na buka.
23 Ia ni sa wilika oti o Jiutai e tolu se va na tikina, sa seleva o koya na tui e nai sele ni vuni vola, ka biuta kina bukawaqa e na miqa, ka me kama oti nai vola vivigi e na bukawaqa sa tu e na miqa.
24 A ra sega ni rere, se dresulaka na nodra i sulu, se o koya na tui, se dua vei ira na nona talai era rogoca na vosa oqo.
25 Ia o iratou ga o Elinecani kei Tilai kei Kimaraia, e ratou sa vakamasuta na tui me kakua ni vakama nai vola vivigi: ia sa bese ni rogoci iratou.
26 A sa tukuna sara na tui vei iratou o Jiramieli na luve i Ameleki, kei Siraia na luve i Asirieli, kei Selemaia na luve i Apitieli, me ra tauri Peruki na vunivola kei Jeremaia na parofita: ia sa vunitaki rau o Jiova.
27 Sa qai yaco vei Jeremaia na vosa i Jiova, ni sa vakama oti na tui nai vola vivigi kei na vosa i Jeremaia sa vola o Peruki, ka vaka:
28 "Mo kauta tale vei iko e dua tale nai vola vivigi, ka vola kina na vosa kecega ka tu e nai vola vivigi e liu, oqori ka vakama o Jioiakimi na tui Juta.
29 "Ia mo tukuna vei Jioiakimi na tui Juta, 'Sa tukuna vakaoqo o Jiova; "O iko, o sa vakama nai vola oqo, ka taroga, 'A cava o sa vola kina, ka vaka, Ena lako vakaidina mai o tui Papiloni ka na vakarusa na vanua oqo, ka vakaotia tani mai kina na tamata kei na manumanu?'"
30 'O koya oqo sa tukuna kina o Jiova e na vuku i Jioiakimi na tui Juta; "Ena sega ni dua mai vua me na tiko e nai tikotiko vakaturaga i Tevita: ia na yagona sa mate ena biu tu ga kina katakata e na siga, kei na tegu cevata e na bogi.
31 "Ia ka'u na sauma vua, vei ira talega na nona kawa kei ira na nona tamata na nodra i valavala ca; ia ka'u na vakayacora vei ira, kei ira na lewe i Jerusalemi, kei ira na Juta, na ca kecega ka'u sa cavuta vei ira; ia era sa sega ni vakarorogo."'"
32 Ia sa taura e dua tale nai vola vivigi o Jeremaia, ka solia vei Peruki na vunivola, na luve i Neraia: ka sa vola kina o koya mai na gusu i Jeremaia na vosa kecega ni vola sa vakama o Jioiakimi na tui Juta e na bukawaqa: a sa vakaikuritaki e na vosa e vuqa sa vaka talega kina.
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn